Olulisim füüsik tsaariaegses Tartu ülikoolis oli ilmselt tema esimene rektor Georg Friedrich Parrot (1767-1852), kelle hangitud füüsikakabineti sisustus on säilinud meie ajani, andes oma allespüsimisega märku ka sellest, et hilisemad põlvkonnad ei pidanud vajalikuks seda välja vahetada. Selline stagnatsioonile viitav fakt ei tähenda siiski, et Tartuga poleks olnud seotud füüsika ajalukku läinud mehi - elektrimootori üks leiutajad Moritz Hermann Jacobi (1801-1874), kes Tartus oli tsiviilehituse õppejõud, jättis oma jälje Tartu Toomemäele Inglisilla arhitektina. Heinrich Friedrich Emil Lenz (1804-1865) on Tartust pärit, kuid oma elektromagnetismi vallas tehtud teadustöö läbi viinud valdavalt Peterburis. Siinkohal tuleb tunnistada, et paljudele teaduslukku läinud meestele oli Tartu liiga tagasihoidlikke võimalusi pakkuv ning nii võib konstateerida paljude oluliste teadlaste Tartust lahkumist, siirdumist Ida või Lääne poole.